—

Da bi se vključile tri nove sorte in da bi se zaščita razširila tudi na rjavi riž, se naslednji odstavek iz oddelkov Opis proizvoda iz specifikacije proizvoda (oddelek B) in enotnega dokumenta (točka 3.2): „Beli riž sort bahía, tebre, gleva, fonsa, bomba in montsianell vrste Oryza sativa L., ki ustreza tržnemu standardu razreda ‚ekstra‘.“; nadomesti z naslednjim: „Beli in rjavi riž sort bahía, tebre, gleva, fonsa, bomba, montsianell, jsendra, guara in olesa vrste Oryza sativa L., ki se prideluje po konvencionalnih ali ekoloških metodah kmetovanja (ali drugih vladno priznanih sistemih trajnostne proizvodnje). Beli riž mora biti skladen s tržnim standardom razreda ‚ekstra‘, rjavi riž (tj. oluščeni riž) pa mora biti skladen z edinim tržnim standardom, ki velja za rjavi riž.“ Zaradi vključitve teh treh novih sort riža je bilo treba spremeniti tudi druge dele iz oddelkov Opis proizvoda (oddelek B specifikacije proizvoda in točka 3.2 enotnega dokumenta). Naslednje besedilo: „Sorte bahía, tebre, fonsa, montsianell in gleva so si med seboj zelo podobne. Čeprav so lahko pri načinu pridelave manjše razlike, med končnimi proizvodi ni večjih razlik.“; se nadomesti z naslednjim: „Vse sorte, zajete v to ZOP, sodijo v podvrsto japonica. Praktično vse sorte (bahía, tebre, fonsa, montsianell, gleva, jsendra in guara) so si med seboj zelo podobne. Čeprav so lahko pri načinu pridelave manjše razlike, med končnimi proizvodi ni večjih razlik.“ Naslednje besedilo: „Čeprav se način pridelave sorte bomba razlikuje od drugih, drugačen pa je tudi sam riž, je bila ta sorta vključena v specifikacijo proizvoda zaradi svoje kakovosti in dejstva, da se tradicionalno prideluje na območju delte reke Ebro.“; se nadomesti z naslednjim: „Čeprav se način pridelave sorte Bomba razlikuje od drugih, drugačen pa je tudi sam riž, je bila ta sorta vključena v specifikacijo proizvoda zaradi svoje kakovosti in dejstva, da se tradicionalno prideluje na območju delte reke Ebro. Nekuhana riževa zrna sorte olesa so videti bistveno drugače od zrn drugih sort, zajetih v ZOP, vendar ta sorta, ki prav tako izvira z opredeljenega geografskega območja, pri kuhanju doseže podobne rezultate kot sorta bomba.“ Naslednje besedilo: „Te sorte imajo v sredini zrna visoko koncentracijo škroba, zaradi česar je sredica kredasto bela, za kar se v španščini uporablja beseda ‚perlado‘ ali ‚biserno‘. Riž se lahko tako med kuhanjem navzame okusov in barv drugih sestavin iz recepta.“; se nadomesti z naslednjim: „Te sorte imajo dovolj visoko vsebnost amiloze, da se lahko riž med kuhanjem ustrezno navzame okusov in barv drugih sestavin iz recepta.“ Naslednje besedilo: „Vse te sorte so znane po tem, da se kuhajo enakomerno in da imajo enakomerna zrna. So kot nalašč za pripravo lokalnih regionalnih jedi iz riža, saj za razliko od drugih sort, kot je dolgozrnat riž, absorbirajo precej okusa.“; se nadomesti z naslednjim: „Vse so znane po tem, da se kuhajo enakomerno in da so kuhana zrna enakomerna. So kot nalašč za pripravo lokalnih regionalnih jedi iz riža, saj se za razliko od drugih sort, kot je večina dolgozrnatih sort, navzamejo velikega deleža okusa. Čeprav je sorta olesa dolgozrnata, pri kuhanju doseže podobne rezultate kot druge sorte, zajete v ZOP.“ Zaradi vključitve rjavega riža, ki ga zajema drug tržni standard, kot je pojasnjeno v oddelku Opis proizvoda (oddelek B1 – Opredelitev proizvoda – specifikacije proizvoda in točka 3.2 enotnega dokumenta), je bilo treba spremeniti tudi naslednji odstavek iz oddelkov Opis proizvoda (oddelek B specifikacije proizvoda in točka 3.2 enotnega dokumenta): „Vse sorte, zaščitene z ZOP ‚Arroz del Delta del Ebro‘, morajo biti ob odpošiljanju za trženje skladne s tržnim standardom razreda ‚ekstra‘, zrna pa morajo biti zdrava in brez gliv, plesni, insektov, parazitov ali nenavadnih vonjev in/ali okusov.“ Odstavek se nadomesti z naslednjim: „Vse sorte, zaščitene z ZOP ‚Arroz del Delta del Ebro‘, morajo biti ob odpošiljanju za trženje skladne z zadevnim tržnim standardom, zrna pa morajo biti zdrava in brez gliv, plesni, insektov, parazitov ali nenavadnih vonjev in/ali okusov.“ Razlogi za vključitev rjavega riža: Iz rjavega riž (imenovan tudi „cargo“ ali oluščeni riž) se pridobiva beli riž, ki je bil do zdaj edina vrsta, zaščitena z ZOP. Rjavi riž sestavljajo zrela riževa zrna, katerih lupina se odstrani, da ostane le plast otrobov, ki rižu dajejo barvo. Rjavi riž je bil sortam, zajetim z ZOP „Arroz del Delta del Ebro“, dodan zaradi spremenjenih potrošniških navad, saj se je povečalo povpraševanje po tej vrsti proizvoda. Razlogi za vključitev novih sort: Poleg že zajetih sort (bahía, tebre, fonsa, bomba, montsianell in gleva) se lahko na novo dodane sorte (jsendra, guara in olesa) najbolje prilagodijo razmeram v močvirjih delte reke Ebro. Kuhane nove sorte imajo enake značilnosti kot sorte, ki so že zajete z ZOP, tako stare kot nove sorte pa sodijo v podvrsto japonica. Sorta jsendra je zaradi višine rastlin dobro prilagojena okolju in prevladujočim vremenskim razmeram, zlasti vetru. Izjemno je odporna proti odpadanju zrn, polegi in sivi riževi pegavosti. Gre za eno od sort, ki se poseje najpozneje (v prvi polovici maja), zato je med sortami, ki se lahko najbolje prilagodijo podnebnim spremembam. Po značilnostih je zelo podobna sortam, ki so trenutno zajete z ZOP. Sorta guara je prav tako prilagojena okolju in prevladujočim vremenskim razmeram. Gre za eno od sort, ki so najbolje prilagojene peščenim tlom. Po značilnostih je zelo podobna sortam, ki so trenutno zajete z ZOP. Sorta olesa izvira iz delte reke Ebro in je dobro prilagojena lokalnemu okolju. Ker gre za kratkotrajno sorto, se lahko goji trajnostno, pri čemer se porabi manj naravnih virov in uporabijo okolju prijazne kmetijske prakse. Izjemno je odporna proti glivičnim okužbam in poleg, zato je dobro prilagojena lokalnemu podnebju. Njene značilnosti pri kuhanju so zelo podobne značilnostim sort, ki so že zajete z ZOP. V raziskavah, ki jih v javnem in zasebnem sektorju izvaja inštitut za raziskave in tehnologijo v agroživilskem sektorju „Ebro Experimental Station“, se preverja, kako se različne sorte riža prilagodijo različnim vrstam tal. V industriji se močno zavedajo velike ekološke vrednosti območja, ki jo tudi dobro razumejo, saj je bilo vzpostavljanje ravnotežja med bogastvom naravne dediščine in njegovo družbeno-ekonomsko vrednostjo vedno glavna prednostna naloga industrije. Riževe poljščine v delti reke Ebro so primer tega, kako lahko poljščine, uveljavljene v poznem 19. stoletju, pomembno prispevajo k veliki vrednosti naravnega območja. Delo in raziskave se zato nadaljujejo, da bi našli bolj trajnostne sorte poljščin, ki imajo enake značilnost, po katerih se razlikujejo obstoječe sorte , in ki se lahko prilagodijo posebnim razmeram v delti reke Ebro. Sorte, predlagane za vključitev, se odlikujejo po naslednjih značilnostih: a) so bolj odporne proti glivičnim boleznim, zlasti proti Pyricularia oryzae, zaradi česar je potrebnih manj fungicidov; b) so bolj odporne proti slanosti tal; c) dobro prenašajo peščena tla, zlasti sorta guara; d) se bolje prilagodijo spremembam zaradi podnebnih sprememb; e) ohranjajo agronomsko in okoljsko združljivost na opredeljenem območju. V preglednice z značilnostmi riža v oddelkih Opis proizvoda (oddelek B specifikacije proizvoda in točka 3.2 enotnega dokumenta) so bile dodane nove sorte.